Torben Hansen (S), 2010-05-31:
Socialdemokraterne vender sig stærkt imod regeringens foreslåede forringelse af dagpengene og dermed den danske model.
Det her forslag halverer dagpengeperioden og gør det sværere at opnå dagpenge.
Hvis man eksempelvis sammenligner det med et klippekort til bussen, er der lige pludselig kun halvt så mange klip til mere end den dobbelte pris, da optjeningen bliver gjort vanskeligere.
Det vil ramme bredt og hårdt og tvinge tusindvis af mennesker på kontanthjælp, og derved vil mange i sidste ende blive nødt til at gå fra hus og hjem.
Det er også i klokkeklar modstrid med de løfter, som både regeringen og Dansk Folkeparti har givet vedrørende dagpengene, løfter, som er blevet gentaget ofte, bl.a. i august sidste år i forbindelse med Arbejdsmarkedskommissionens rapport og også her i Folketinget i april måned.
Forslaget her vil være ruinerende for mange danske familier.
Allerede for nuværende er der næsten 10.000 ledige på dagpenge, der har været ledige i mere end 2 år, og endvidere er der 25.000 ledige, der har været ledige mellem 1 og 2 år.
Der er mange af dem, der vil komme på kontanthjælp, da der ikke for nuværende er et arbejdsmarked, der står og skriger på arbejdskraft.
At det forholder sig sådan, vedgår regeringen jo også i lovforslaget, da man regner med ekstra udgifter til kontanthjælp i milliardklassen.
Så det er en ren tilståelsessag, at mange ledige vil blive skubbet fra dagpenge til kontanthjælp.
Tusindvis vil oven i dette ikke have ret til kontanthjælp, da de har en ægtefælle, der har arbejde, eller de har en formue på mere end 10.000 kr.
Med den her såkaldte genopretningspakke har regeringen også gjort efterog videreuddannelse sværere og dyrere ved at skære både i VEU-godtgørelsen og SVU'en, Statens Voksenuddannelsesstøtte.
Man har også skåret i fradragsretten for det faglige kontingent.
De stramninger, som VKO agter at gennemføre, vil forringe de væsentligste detaljer i den danske flexicuritymodel.
De vil udhule sikkerhedsnettet og forringe de efteruddannelsesmuligheder, der sikrer arbejde, og som opretholder en arbejdsstyrke, der hurtigt kan omstille sig i takt med nye konkurrencemæssige vilkår.
Regeringen har på den ene side i årevis rejst Europa tyndt for at holde skåltaler om den danske flexicuritymodel over for de andre EU-lande, mens de på den anden side, bakket ivrigt op af Dansk Folkeparti, støt og sikkert forringer modellen.
Det er ikke genopretning, det er nedbrydning.
Det hele er så også i det her tilfælde kommet som en tyv om natten.
Konklusionen på lovforslaget og pakken er egentlig klar.
Efteruddannelsesmulighederne bliver voldsomt forringet, der kommer en kortere dagpengeperiode, og det bliver vanskeligere at genoptjene retten til dagpenge, mange vil ende på kontanthjælp, hvor man jo næsten kun skal eje den skjorte, man har på, for overhovedet at kunne få kontanthjælp, og det er et historisk svigt fra regeringens side over for de ledige og arbejdsmarkedet, og det er så langtfra at være socialt afbalanceret, som noget kan være.
Uddannelse svigtes, voksen- og efteruddannelsen beskæres, SVU'en, som jeg sagde før, alt sammen det, der skal skabe vækst og arbejdspladser, og dernæst er der dagpengeperioden oveni med de drastiske konsekvenser til følge.